“สนธิรัตน์” พร้อมชี้แจ้งรายละเอียดหลัง เปิดโอกาสให้ผู้ถือบัตรสวัสดิการแห่งรัฐ ใช้จ่ายในห้างค้าปลีกขนาดใหญ่ได้
จากกรณีที่เทสโก้ โลตัส ประกาศความพร้อม สนับสนุนภาครัฐช่วยบรรเทาภาระค่าครองชีพประชาชนผู้มีรายได้น้อย โดยผู้ถือบัตรสวัสดิการแห่งรัฐทั่วประเทศสามารถใช้เงินในส่วนกระเป๋าเงินอิเล็กทรอนิกส์ในการชำระค่าสินค้าอุปโภคบริโภคที่เทสโก้ โลตัส ได้ตั้งแต่วันที่ 1 ธันวาคม นี้ และที่เทสโก้ โลตัส เอ็กซ์เพรส ตั้งแต่วันที่ 15 ธันวาคมนี้ พร้อมรับเงินคืนจากภาษีมูลค่าเพิ่มร้อยละ 5 ได้ทันทีนั้น นายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า ได้รับทราบ ถึงกรณีดังกล่าวแล้ว โดยได้มีการหารือร่วมกันกับทางภาคเอกชนและในวันนี้จะมีการแถลงข้อมูลอย่างเป็นทางการให้ทุกฝ่ายรับทราบ



อย่างไรก็ตาม ก่อนหน้านี้รัฐบาลได้ประกาศอย่างชัดเจน จะให้ผู้ถือบัตรสวัสดิการแห่งรัฐสามารถใช้จ่ายผ่านบัตรได้ที่ร้านค้าธงฟ้าประชารัฐเท่านั้น เพื่อที่จะเป็นการกระจายรายได้และทำให้เศรษฐกิจฐานรากมีความมั่นคงมากขึ้นจากเม็ดเงินที่มีการใช้จ่ายผ่านบัตรทั่วประเทศ